স্কুলের চারতলা পড়ে জখম ছাত্র, ফেলে দেওয়ার অভিযোগ পরিবারের

নদিয়া: বেসরকারি স্কুলের (Private School)  চতুর্থ তলা থেকে পড়ে জখম দশম শ্রেণীর ছাত্র (Class 10 Student),  ফেলে দেওয়ার অভিযোগ পরিবারের। ঘটনায় তীব্র চাঞ্চল্য ছড়িয়েছে কালীগঞ্জের (Kaligunge) পলাশিতে (Palashi)। পরিবারের অভিযোগ তাকে ছাদ থেকে ফেলে দেওয়া হয়েছে। এই ঘটনায় চাঞ্চল্য ছড়িয়েছে জখম ছাত্রের নাম কাদির সেখ। তার বাড়ি কালীগঞ্জের কামারিতে। পলাশি পাবলিক স্কুলের হোস্টেলে থেকেই সে পড়াশোনা করত।

গতকাল রাতে ওই স্কুলের চতুর্থ তলা থেকে পড়ে গুরুতর জখম হয় সে। তাকে উদ্ধার করে শক্তিনগর জেলা হাসপাতালে নিয়ে গেলে সেখানে থেকে কোলকাতার SSKM হাসপাতালে স্থানান্তর করা হয়। সে বর্তমানে সেখানেই চিকিৎসাধীন আছে। পরিবারের দাবি স্কুল কর্তৃপক্ষ তাদের জানিয়েছেন, ওই ছাত্র ছাদ থেকে ঝাঁপ দিয়েছে। কিন্তু তা মানতে নারাজ পরিবারের লোকজন। তাদের অভিযোগ ওই ছাত্রকে ফেলে দেওয়া হয়েছে।

যদিও সহপাঠীদের দাবি ওই ছাত্র হোস্টেলে থাকতে চাইছিল না,  সেই কারণে পরিবারের লোকজনের সাথে অশান্তি হয়েছিল। গতকাল রাত এগারোটা নাগাদ দরজা খুলে ছাদে গিয়ে ঝাঁপ দেয়। আওয়াজ শুনে তাকে উদ্ধার করে হাসপাতালে নিয়ে যাওয়া হয়।